**Robul**

*Ștefan Doroftei Doimneanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Târziu mi s-a desprins din ochi neantul

Plătind facturi la lacrimi şi dorinţe,

M-a refăcut din dor şi foc înaltul

Creându-mi visuri noi din suferinţe.

Puteam fi prinţ dar am ucis consemnul

Şi am furat iubire fără seamă,

Am fost surprins când mi-a zâmbit infernul

Şi m-a lăsat să evadez din teamă.

Sunt robul infinitului din mine

Muncesc din greu şi sap adânc în riduri,

Mi-am tapetat iubirea cu rubine

Şi-as vrea să mă adun din stropi de gânduri.

Credul în ale sufletului vorbe

Ca un ţicnit m-am cufundat în zare,

Şi prin celule cu sinapse strâmbe

Am regăsit portiţa şi-o cărare.

Acum se leagănă pe stele visul

Iar vorbele se-ntrec în desfătare,

Am întocmit cu dragoste zapisul

Şi te aştept să-nveselim chitare.

10.11.2018